ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-3052/98

υποβολή: Ursula Stenzel (PPE) προς την Επιτροπή

(2 Οκτωβρίου 1998)

Θέμα: Πρόγραμμα ECHO

Οι βουλευτές που είναι μέλη της Επιτροπής Ελέγχου του Προϋπολογισμού επέκριναν δριμύτατα την Ευρωπαϊκή Επιτροπή κατά την ακρόαση των μελών του Σώματος Emma Bonino, Erkki Liikanen και Anita Gradin για τα κρούσματα απάτης κατά την εκτέλεση του προγράμματος ECHO.

Μπορεί η Ευρωπαϊκή Επιτροπή να ανακοινώσει πότε θα υποβληθεί η αναφερθείσα από τον Επίτροπο Liikanen κατά την συνεδρίαση της επιτροπής εσωτερική αξιολόγηση σχετικά με όλα τα λεγ. υποβρύχια;

Θα μπορεί ο Επίτροπος μετά την ολοκλήρωση του ελέγχου να εγγυηθεί ότι στο μέλλον δεν θα είναι πια δυνατό να υπάρξουν τέτοιες περιπτώσεις;

Μπορεί η Ευρωπαϊκή Επιτροπή να εξηγήσει, με τεκμηριωμένα στοιχεία και κατανοητά για τους πολίτες της ΕΕ, γιατί η έκθεση της Ομάδας συντονισμού για την καταπολέμηση των περιπτώσεων απάτης (UCLAF) δεν έχει διαβιβασθεί ολόκληρη στο ΕΚ;

Απάντηση του κ. Liikanen εξ ονόματος της Επιτροπής

(20 Νοεμβρίου 1998)

Η Επιτροπή διεξήγαγε λεπτομερή έρευνα για τη χρήση εξωτερικού, διοικητικού και τεχνικού προσωπικού. Μια πρώτη επισκόπηση των αποτελεσμάτων παρουσιάστηκε στην επιτροπή προϋπολογισμών του Κοινοβουλίου στις 5 Νοεμβρίου 1998. Περισσότερο λεπτομερείς πληροφορίες θα παρασχεθούν εγκαίρως στην αρμόδια για τον προϋπολογισμό αρχή για τη δεύτερη ανάγνωση του προϋπολογισμού 1999.

Η Επιτροπή καταβάλλει κάθε προσπάθεια προκειμένου να καταστεί ταχέως διαθέσιμη η αξιολόγηση στην οποία αναφέρεται το αξιότιμο μέλος, λαμβανομένου υπόψη του χρόνου που απαιτείται για τη συγκέντρωση και την ανάλυση των αποτελεσμάτων της υπό διεξαγωγή έρευνας.

Η Επιτροπή θα μεριμνήσει να ληφθούν μέτρα ώστε οι παρατυπίες που θα διαπιστωθούν να διορθωθούν σε μόνιμη βάση.

Όπως δήλωσε ο Πρόεδρος Santer κατά την πρώτη σύνοδο ολομέλειας του Οκτωβρίου 1998, η Επιτροπή εξετάζει επί του παρόντος με το Κοινοβούλιο τα μέσα για την αύξηση της πληροφόρησης του Κοινοβουλίου σχετικά με τις έρευνες που διεξάγονται από την Task Force "Συντονισμός για την καταπολέμηση της απάτης", με πλήρη σεβασμό της αναγκαιότητας να μη θίγονται τα δικαιώματα των προσώπων και να μην παραβιάζονται η εμπιστευτικότητα των ερευνών και το ανακριτικό απόρρητο.

Στο πλαίσιο αυτό, ο Πρόεδρος πήρε ήδη την πρωτοβουλία να διαβιβάζει απευθείας στον Πρόεδρο του Κοινοβουλίου την έκθεση της Task Force "Συντονισμός για την καταπολέμηση της απάτης".
ΓΡΑΠΤΗ ΕΡΩΤΗΣΗ E-2470/98

υποβολή: Nuala Ahern (V) προς την Επιτροπή

(30 Ιουλίου 1998)

Θέμα: Απόφαση της Επιτροπής να αναβάλει την έγκριση για ένα τμήμα της προτεινομένης παρακαμπτηρίου του Kildare που μπορεί να επηρεάζει το Pollardstown Fen στην Ιρλανδία

Ποία μέτρα θα λάβει τώρα η Επιτροπή μετά την αναβολή της εγκρίσεως για ένα τμήμα της προτεινομένης παρακαμπτηρίου του Kildare για να εξασφαλίσει ότι η ελώδης έκταση Pollardstown Fen θα προστατευθεί και θα υπάρξει ανασχεδιασμός του έργου; Ο εν λόγω υγρότοπος, ειδική ζώνη διατήρησης σύμφωνα με την νομοθεσία ΕΕ, τροφοδοτείται από τον υδροφόρο ορίζοντα Curragh που παρέχει επίσης ύδατα για το Grand Canal και τη ζυθοποιία Guinness στην Ιρλανδία. Πρόκειται περί του μεγαλύτερου και σημαντικότερου υδροφόρου ορίζοντα αμμοχάλικου στην Ιρλανδία. Η ακεραιότητα του Pollardstown Fen απειλείται από τον προτεινόμενο αυτοκινητόδρομο που παρακάμπτει το Kildare, διότι τμήμα της παρακαμπτηρίου θα κατασκευασθεί σε μία εκχωμάτωση μήκους τριών χιλιομέτρων και βάθους έως και έξι μέτρων που διασχίζει την περιοχή του υδροφόρου ορίζοντα Curragh.

Απάντηση της κας Bjerregaard εξ ονόματος της Επιτροπής

(13 Οκτωβρίου 1998)

Η ερώτηση του Αξιότιμου Μέλους του Κοινοβουλίου περιέχει μία ανακρίβεια ως προς την υπόθεση ότι η Επιτροπή έχει αναβάλει την έγκριση τμήματος της προτεινόμενης παράκαμψης Kildare. Η αλήθεια είναι ότι, μετά από καταγγελίες, των οποίων κατέστη αποδέκτης το 1998, σχετικά με τις ενδεχόμενες επιπτώσεις της παράκαμψης στο Pollardstown Fen, η Επιτροπή επικοινώνησε με τις ιρλανδικές αρχές οι οποίες επιβεβαίωσαν ότι, πριν από τη σύναψη της κύριας σύμβασης για την παράκαμψη, θα κοινοποιηθούν τα αποτελέσματα της περαιτέρω διερεύνησης των επιπτώσεων των έργων. Τα αποτελέσματα αυτά αναμένονται για το φθινόπωρο 1998.

Η Επιτροπή θα εξετάσει προσεκτικά τα αποτελέσματα αυτά υπό το πρίσμα των ενδεχόμενων συνεπειών για το έργο.
ΓΡΑΠΤΗ ΕΡΩΤΗΣΗ E-3784/98

υποβολή: Gerhard Schmid (PSE) προς την Επιτροπή

(11 Δεκεμβρίου 1998)

Θέμα: Ασφάλεια των παιδιών στα αεροσκάφη

Στο θέμα της ασφάλειας των παιδιών στα αεροσκάφη οι ευρωπαϊκές αεροπορικές εταιρίες παρουσιάζουν σημαντικές ελλείψεις. Παιδιά κάτω των δύο ετών κάθονται κατά κανόνα στην αγκαλιά των γονέων τους, ενώ για τα μεγαλύτερα παιδιά υπάρχει μόνο η εντελώς ακατάλληλη γι' αυτά ζώνη ασφαλείας των ενηλίκων. Σε περιπτώσεις διαταράξεων ή ατυχημάτων τα παιδιά προστατεύονται στην καλύτερη περίπτωση ανεπαρκώς. Στις ΗΠΑ κυκλοφορούν ήδη διάφορα συστήματα συγκράτησης ειδικά σχεδιασμένα για παιδιά. Οι πρόσθετες ζώνες ασφαλείας που προσδένονται στη ζώνη ασφαλείας των ενηλίκων στις ΗΠΑ απαγορεύονται, αλλά στην Ευρώπη επιτρέπονται μολονότι θα μπορούσαν να προκαλέσουν στα παιδιά σοβαρά εσωτερικά τραύματα.

1. Πώς εκτιμά η Επιτροπή την εκτεθείσα κατάσταση;

2. Σχεδιάζει η Επιτροπή να προτείνει ευρωπαϊκές προδιαγραφές για την ασφάλεια των παιδιών στα αεροσκάφη; Αν όχι, για ποιο λόγο;

3. Σχεδιάζει η Επιτροπή να επιβάλει απαγόρευση της μεταφοράς παιδιών που δεν έχουν δική τους θέση; Αν όχι, για ποιο λόγο;

4. Θα ήταν σκόπιμο, να επιτραπεί για μια μεταβατική περίοδο η χρησιμοποίηση και στα αεροσκάφη επιλεγμένων συστημάτων ασφαλείας για παιδιά, από αυτά που χρησιμοποιούνται στα αυτοκίνητα; Αν όχι, για ποιο λόγο;

Απάντηση του κ. Kinnock εξ ονόματος της Επιτροπής

(11 Φεβρουαρίου 1999)

Η Επιτροπή παραπέμπει το Αξιότιμο Μέλος του Κοινοβουλίου στην απάντηση που έδωσε στη γραπτή ερώτηση που υπέβαλε η κα Breyer με στοιχεία Ε-2751/98(1) σχετικά με το ίδιο θέμα.

Η Επιτροπή αναγνωρίζει ότι η προστασία των παιδιών και ιδίως των νηπίων δεν αντιμετωπίζεται επαρκώς από τα κείμενα πρότυπα αεροπορικής ασφάλειας. Για το λόγο αυτό η Επιτροπή άρχισε σημαντική μελέτη με τίτλο "Ευρωπαϊκές προδιαγραφές για τις διατάξεις συγκράτησης νηπίων και παιδιών" η οποία θα εξετάσει την δυνατότητα διαμόρφωσης βελτιωμένων συστημάτων συγκράτησης και παράλληλα θα επιτρέψει την διατύπωση ευρωπαϊκών προδιαγραφών για τους επιβάτες νηπιακής ηλικίας στα αεροσκάφος.

Η Επιτροπή θα υποβάλει τα αποτελέσματα του έργου ένα Σύνδεσμο Αρχών Πολιτικής Αεροπορίας και, εάν κριθεί απαραίτητο, θα καλέσει τον συγκεκριμένο φορέα να αναθεωρήσει τις κείμενες προδιαγραφές προκειμένου να εξασφαλιστεί η ασφαλής χρήση αναλόγων συστημάτων συγκράτησης. Αυτό και θα οδηγήσει στην αναθεώρηση της υφιστάμενης κοινοτικής νομοθεσίας για το συγκεκριμένο θέμα και τους κώδικες συσχετικά με την ααεροπορική αξιοπλοϊμότητα που περιλαμβάνονται στο παράρτημα ΙΙ του κανονισμού του Συμβουλίου (ΕΟΚ αριθ. 3922/91 της 16ης Δεκεμβρίου 1991 για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας(2).

Έως ότου καταστούν διαθέσιμα τα αποτελέσματα των δραστηριοτήτων αυτών, η Επιτροπή δεν θα επιθυμούσε να προδικάσει κατά πόσον είναι σκόπιμο να απαγορευτεί η μεταφορά νηπίων που δεν διαθέτουν δική τους θέση ή κατά πόσον θα είναι σκόπιμο να επιτραπούν συστήματα συγκράτησης που επί του παρόντος χρησιμοποιούνται στα αυτοκίνητα.

(1) ΕΕ C 118 της 29.4.1999, σελ. 134.

(2) EE L 373 της 31.12.1991.
ΓΡΑΠΤΗ ΕΡΩΤΗΣΗ E-3756/98

υποβολή: José García-Margallo y Marfil (PPE) προς την Επιτροπή

(11 Δεκεμβρίου 1998)

Θέμα: Απομιμήσεις και εμπορική πειρατία

Η Ευρωπαϊκή Επιτροπή ανακοίνωσε στις 22 Οκτωβρίου τη δημοσίευση της Πράσινης Βίβλου σχετικά με την καταπολέμηση των απομιμήσεων και της εμπορικής πειρατίας στην ενιαία αγορά, αρχίζοντας με τη δημοσίευση αυτή μια ευρεία διαβούλευση με τους ενδιαφερόμενους κύκλους από τα κράτη μέλη ως προς το θέμα αυτό.

Στην Πράσινη Βίβλο διερευνώνται τέσσερα θέματα: α) ενίσχυση των δραστηριοτήτων επιτήρησης του ιδιωτικού τομέα, β) νομική προστασία των μέσων για τη διασφάλιση της αυθεντικότητος και της ασφάλειας, γ) αξιολόγηση των κυρώσεων και των μέσων για την εξασφάλιση των δικαιωμάτων πνευματικής ιδιοκτησίας, δ) καθιέρωση κατάλληλης διοικητικής συνεργασίας μεταξύ των αρμοδίων εθνικών αρχών.

Κατά τη γνώμη της Επιτροπής, ποιές θα είναι οι επιπτώσεις των ζημιών που υπέστησαν οι επιχειρήσεις σε επίπεδο επενδύσεων;
ΓΡΑΠΤΗ ΕΡΩΤΗΣΗ E-3781/98

υποβολή: Manuel Escolá Hernando (ARE) προς την Επιτροπή

(11 Δεκεμβρίου 1998)

Θέμα: Ενίσχυση των χοιροτροφικών εκμεταλλεύσεων οικογενειακού χαρακτήρα

Ενοψει της κρίσης που διέρχεται ο χοιροτροφικός τομέας, η οποία οφείλεται εν πολλοίς στην πλεονασματική παραγωγή, την απονέκρωση των εξαγωγών προς τη Ρωσία και τη πτώση της ζήτησης στην Ασία, ζητείται εκ μέρους διαφόρων φορέων η επείγουσα χορήγηση ενισχύσεων υπέρ των μικρών οικογενειακών εκμεταλλεύσεων, προκειμένου να διασφαλιστεί η επιβίωσή τους.

Για παράδειγμα, διάφορες αγροτικές οργανώσεις προτείνουν να χορηγηθούν, κατά γραμμική αναλογία, ενισχύσεις στις χοιροτροφικές εκμεταλλεύσεις, ανερχόμενες σε ποσό 75.000 πεσετών ανά θηλυκό χοίρο αναπαραγωγής, με ανώτατο όριο επιλεξιμότητας 120 χοίρων ανά εκμετάλλευση.

Με τα εν λόγω συγκυριακά μέτρα επιδιώκεται η στήριξη του ασθενέστερου τμήματος του τομέα, που είναι ταυτόχρονα και το σπουδαιότερο από άποψη απασχόλησης.

Είναι η Επιτροπή διατεθειμένη να ανταποκριθεί χρηματοδοτικώς στις εν λόγω προτάσεις; Θα μπορούσε να δημιουργηθεί ένα ταμείο για τη στήριξη αυτού του είδους των πρωτοβουλιών ώστε να δοθεί η δυνατότητα στις μικρές χοιροτροφικές εκμεταλλεύσεις να αντιμετωπίσουν τη σημερινή κατάσταση που επικρατεί στην αγορά;

Απάντηση του κ. Fischler εξ ονόματος της Επιτροπής

(21 Ιανουαρίου 1999)

Η κοινή οργάνωση αγοράς χοιρείου κρέατος που θεσπίζεται από τον κανονισμό του Συμβουλίου αριθ. 2759/75, της 29ης Οκτωβρίου 1975(1), δεν προβλέπει διατάξεις για ενισχύσεις χοιροτροφείων οποιουδήποτε μεγέθους.

Θα πρέπει να σημειωθεί ότι οποιοδήποτε εθνικό πρόγραμμα ενίσχυσης για χοιροτρόφους θα πρέπει να είναι συμβατό με την κοινή αγορά, λαμβανομένου υπόψη του άρθρου 92 της συνθήκης ΕΚ, και θα πρέπει να ανακοινώνεται στην Επιτροπή.

(1) ΕΕ L 282 της 1.11.1975.
ΓΡΑΠΤΗ ΕΡΩΤΗΣΗ E-3845/98

υποβολή: Susan Waddington (PSE) προς την Επιτροπή

(22 Δεκεμβρίου 1998)

Θέμα: Πολυμυελίτις και άλλες ασθένειες που είναι δυνατό να προληφθούν δια εμβολιασμού

Το 1990 η Παγκόσμια Διάσκεψη για τα παιδιά προέβη στην εκτίμηση ότι κάθε χρόνο 2 εκατομμύρια παιδιά πεθαίνουν από ασθένειες που είναι δυνατό να προληφθούν με εμβολιασμό, όπως π.χ. η πολυμυελίτις.

Τί είδους βοήθεια παρέχει η Ένωση σε προγράμματα του ΠΟΥ, με στόχο την εξάλειψη της εν λόγω ασθένειας; Ποίο το ύψος της σεινισφοράς της Ένωσης στα προγράμματα αυτά μετά το 1990;

Απάντηση του κυρίουPinheiro εξ ονόματος της Επιτροπής

(24 Φεβρουαρίου 1999)

Η Κοινότητα έχει εμπλακεί ενεργά στη χρηματοδότηση της πρώτης στρατηγικής του συνολικού προγράμματος εκρίζωσης της πολιομυελίτιδας, μέσω της στήριξης που παρέχεται στα συστήματα πρωτοβάθμιας υγειονομικής περίθαλψης σε 32 χώρες της Αφρικής νοτίως της Σαχάρας (άνω των 250 εκατομμυρίων ευρώ) καθώς και μέσω προγραμμάτων στήριξης των διαρθρωτικών προσαρμογών που εξασφαλίζουν τη χρηματοδότηση των γραμμών με προτεραιότητα του προϋπολογισμού για την υγεία (άνω των 458 εκατομμυρίων ευρώ).

Εξαιτίας της ειδικής απαίτησης των εθνικών αρχών, η Κοινότητα θα μπορούσε να χρηματοδοτήσει ορισμένες συμπληρωματικές δαπάνες που σχετίζονται με το συνολικό πρόγραμμα εκρίζωσης της πολιομυελίτιδας. Στην περίπτωση αυτή, η δαπάνη αυτή θα πρέπει να περιλαμβάνεται στους εθνικούς προϋπολογισμούς υγείας.

Η Κοινότητα υποστηρίζει επίσης, σε στενή συνεργασία με το περιφερειακό γραφείο Αφρικής της Παγκόσμιας Οργάνωσης Υγείας (ΠΟΥ), τη δημιουργία ενός δικτύου επιδημιολογικής παρακολούθησης στη Δυτική Αφρική (προϋπολογισμός 500 000 ευρώ), το οποίο αποτελεί σημαντική συνεισφορά στην τέταρτη στρατηγική του συνολικού προγράμματος εκρίζωσης της πολιομυελίτιδας.

Η Κοινότητα παρέχει ήδη ουσιαστική στήριξη στις δραστηριότητες ανοσοποίησης, κυρίως στην Αφρική, εξασφαλίζοντας την προμήθεια εμβολίων που έχουν προτεραιότητα, ιδίως εμβολίων πολιομυελίτιδας και με την ανάπτυξη και βελτίωση των δραστηριοτήτων ανοσοποίησης στα συστήματα παροχής πρωτογενούς περίθαλψης. Ένα ειδικό πρόγραμμα "βοήθεια για την ενίσχυση της ανοσοποιητικής ανεξαρτησίας" σε οκτώ χώρες της Αφρικής νοτίως της Σαχάρας (9.5 εκατομμύρια ευρώ) έχει ήδη ξεκινήσει. Το πρόγραμμα αποβλέπει στη βελτίωση της ανοσοποιητικής κάλυψης των παίδων και των νέων γυναικών καθώς και στη μείωση της εξάρτησης του κράτους από την εξωτερική χρηματοδότηση του ευρύτερου προγράμματος ανοσοποίησης, ιδίως προωθώντας την εμφάνισή του ως γραμμής προϋπολογισμού στους προϋπολογισμούς της εθνικής υγείας.
ΓΡΑΠΤΗ ΕΡΩΤΗΣΗ E-2902/98

υποβολή: Robin Teverson (ELDR) προς την Επιτροπή

(2 Οκτωβρίου 1998)

Θέμα: Οδηγία 96/23/ΕΚ

Ολοκληρώθηκε από όλα τα κράτη μέλη η πλήρης εφαρμογή της οδηγίας 96/23/ΕΚ(1);Έχουν τα κράτη μέλη συμμορφωθεί πλήρως προς τις απαιτήσεις σε ο,τι αφορά τη συλλογή δεδομένων;Ποιά είναι τα αποτελέσματα των ελέγχων για τις παράνομες ορμόνες αυξητικής δράσης;

Απάντηση του κ. Fischler εξ ονόματος της Επιτροπής

(13 Νοεμβρίου 1998)

Η οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και τα προϊόντα τους και κατάργηση των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ, εφαρμόζεται από 11 κράτη μέλη (Βέλγιο, Δανία, Γερμανία, Ελλάδα, Ισπανία, Λουξεμβούργο, Κάτω Χώρες, Αυστρία, Φινλανδία, Σουηδία και Ηνωμένο Βασίλειο). Η Γαλλία έχει εν μέρει εφαρμόσει την οδηγία, ενώ η Ιρλανδία, η Ιταλία και η Πορτογαλία δεν το έχουν πράξει ακόμη. Η Επιτροπή έχει κινήσει διαδικασία παράβασης κατά των κρατών μελών που δεν έχουν ακόμη εφαρμόσει την οδηγία αυτή.

Το 1998 όλα τα κράτη μέλη υπέβαλαν εθνικό σχέδιο για τα υπολείμματα και η Επιτροπή εξέδωσε τις σχετικές αποφάσεις κατόπιν της ευνοϊκής γνωμάτευσης της Μόνιμης Κτηνιατρικής Επιτροπής.

Η Επιτροπή διαβιβάζει τα αποτελέσματα των δοκιμασιών για το 1996 απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου. Η Επιτροπή δεν έχει ακόμη στη διάθεσή της στοιχεία σχετικά με τα αποτελέσματα των δοκιμασιών για τις παράνομες αυξητικές ορμόνες, που πραγματοποιήθηκαν το 1997. Καταβάλλει κάθε προσπάθεια για τη συλλογή των στοιχείων αυτών. Για το 1998, η οδηγία επιβάλλει στα κράτη μέλη να αναφέρουν τα αποτελέσματα στην Επιτροπή μέχρι της 31 Μαρτίου 1999 το αργότερο.

(1) ΕΕ L 125 της 23.5.1996, σελ. 10.
ΓΡΑΠΤΗ ΕΡΩΤΗΣΗ E-3291/98

υποβολή: Jesús Cabezón Alonso (PSE) προς την Επιτροπή

(9 Νοεμβρίου 1998)

Θέμα: Τό πρόβλημα της βίας στο οικογενειακό περιβάλλον

Το πρόβλημα της βάναυσης μεταχείρησης και σωματικής βίας κατά γυναικών από τους συζύγους ή συντρόφους τους έχει σημαντικά οξυνθεί, με αποτέλεσμα σε μερικά κράτη μέλη να αποτελεί αντικείμενο σοβαρού κοινωνικού προβληματισμού, για το πρόβλημα αυτό καθεαυτό ή σε συνδυασμό με άλλες μορφές βίας στην οικογενειακή εστία (βάναυση μεταχείρηση των παιδιών).

Τί πρωτοβουλίες (μελέτη ή αντιμετώπιση του προβλήματος) προωθεί ή προτίθεται να προωθήσει η Επιτροπή;

Απάντηση της κας Gradin εξ ονόματος της Επιτροπής

(7 Ιανουαρίου 1999)

Η Επιτροπή έχει επίγνωση της κατάστασης όσον αφορά τη βία που ασκείται τόσο στη σφαίρα της δημόσιας όσο και στη σφαίρα της ιδιωτικής ζωής. Ορισμένες εθνικές στατιστικές μάλιστα δείχνουν ότι το φαινόμενο αυτό είναι πολύ διαδομένο και λαμβάνει ανησυχητικές διαστάσεις. Η Επιτροπή θεωρεί ότι η κατάσταση αυτή αποτελεί κατάφωρη παραβίαση των βασικών δικαιωμάτων.

Το γεγονός ότι οι πράξεις βίας εναντίον των γυναικών και το παιδιών στο οικογενειακό περιβάλλον επαναλαμβάνονται συστηματικά αξίζει ιδιαίτερης προσοχής από τους νομοθέτες των κρατών μελών. Ορισμένα κράτη μέλη έχουν ήδη λάβει πρωτοβουλίες στην ειδική περίπτωση της οικογενειακής βίας, στην οποία περιλαμβάνεται και η περίπτωση της συζυγικής βίας.

Τηρώντας την αρχή της επικουρικότητας η Επιτροπή ενισχύει την καταπολέμηση της βίας εις βάρος των γυναικών με μια πολιτική υπέρ της ισότητας ευκαιριών ανάμεσα στους άνδρες και της γυναίκες, με στόχο να ενσωματώσει αυτή τη διάσταση σε όλες τις πολιτικές της και σε όλα τα κοινοτικά προγράμματα και δράσεις ώστε να δώσει τη δυνατότητα στις γυναίκες να ασκούν πλήρως τα δικαιώματά τους, ένα από τα οποία είναι το δικαίωμα να ζουν σε έναν "χώρο ελευθερίας και ασφάλειας".

Στη συγκεκριμένη περίπτωση με την πρωτοβουλία Daphne ενισχύει μια σειρά από διεθνή σχέδια που αφορούν αυτό το πρόβλημα και έχουν ως στόχο την υλοποίηση δράσεων πρόληψης της βίας, και συγκεκριμένα της οικογενειακής βίας, και την ενίσχυση των θυμάτων μέσω της ανταλλαγής κατάλληλων πληροφοριών και εμπειριών.

Έχει εγκρίνει εξάλλου και ένα προσχέδιο του πολυετούς προγράμματος Daphne (2000-2004)(1) με στόχο να ενισχύει τις μελέτες και τις προαναφερθείσες δράσεις σε στενή συνεργασία με τους αρμόδιους φορείς καθώς και με τις αρμόδιες τοπικές και εθνικές αρχές.

Επιπλέον, η Επιτροπή προτίθεται να οργανώσει από κοινού με το Κοινοβούλιο τα κράτη μέλη (και συγκεκριμένα αυτά που ασκούν την Προεδρία του Συμβουλίου) και τους αρμόδιους φορείς ειδικές εκδηλώσεις κατά το 1999 στο πλαίσιο μιας εκστρατείας για τη μη ανοχή της βίας. Έχει ήδη οργανωθεί μια πρώτη διάσκεψη στη Βιέννη, από τις 1 μέχρι τις 4 Δεκεμβρίου 1998. Το θέμα ήταν ο ρόλος της αστυνομίας στην καταπολέμηση της βίας εις βάρος των γυναικών. Ήδη προβλέπεται και μια άλλη διάσκεψη για την άνοιξη, η οποία θα οργανωθεί από τη γερμανική προεδρία του Συμβουλίου σε συνεργασία με την Επιτροπή.

(1) ΕΕ C 259 της 18.8.1998.
ΓΡΑΠΤΗ ΕΡΩΤΗΣΗ E-3662/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Το "σφάλμα της χιλιετίας"

Έχει διαπιστωθεί ότι το "σφάλμα της χιλιετίας" ενδέχεται να παρουσιασθεί σε οποιοδήποτε προγραμματιζόμενο ηλεκτρονικό σύστημα (ΠΗΣ), από τους κεντρικούς υπολογιστές μέχρι τους μικροεπεξεργαστές.

Δεδομένου ότι τα συστήματα αυτά χρησιμοποιούνται σε κάθε είδους βιομηχανικές εφαρμογές (στα διάφορα στάδια της παραγωγικής διαδικασίας), στις μεταφορές, τις δημόσιες υπηρεσίες κ.τ.λ., ότι στηρίζονται στην ημερομηνία και ότι έχει μεγάλη σημασία να γνωρίζουμε πώς ενδέχεται να συμπεριφερθούν την ημέρα της αλλαγής της χιλιετίας, θα ήταν σκόπιμο να επισημανθούν οι κίνδυνοι.

Υπάρχει κάποια ιδιαίτερη συνεργασία μεταξύ της κοινοτικής διοίκησης και των εθνικών και τοπικών διοικήσεων κάθε κράτους μέλους, ώστε η διαδικασία προσαρμογής των συστημάτων να πραγματοποιηθεί ορθά και ακίνδυνα;

Απάντηση του κ. Bangemann εξ ονόματος της Επιτροπής

(5 Φεβρουαρίου 1999)

Η Επιτροπή έχει τακτικές συνεδριάσεις με αντιπροσώπους των κρατών μελών για να συζητήσει το θέμα "του προβλήματος του 2000". Μεταξύ των πολλών θεμάτων που συζητούνται, τα κράτη μέλη παρέχουν πληροφορίες όσον αφορά τη σημειούμενη πρόοδο και τις δραστηριότητες του δημόσιου τομέα. Τα κράτη μέλη, επίσης, συνεργάζονται με την Επιτροπή για την επίλυση προβλημάτων που αφορούν τα διακοινοτικά τηλεματικά συστήματα, όπως εκείνα που χρηματοδοτούνται από το πρόγραμμα IDA.
ΓΡΑΠΤΗ ΕΡΩΤΗΣΗ E-3974/98

υποβολή: Frédéric Striby (I-EDN) προς την Επιτροπή

(4 Ιανουαρίου 1999)

Θέμα: Ζώνες επιλέξιμες στο πλαίσιο του Στόχου 2

Η διαδικασία μεταρρύθμισης των διαρθρωτικών ταμείων που έχει δρομολογήσει η Επιτροπή και η μεταρρύθμιση των περιφερειακών ενισχύσεων του γαλλικού κράτους, με φόντο τη διεύρυνση προς Ανατολάς, συνιστούν ισάρριθμους παράγοντες που θα επιφέρουν αισθητές τροποποιήσεις των ζωνών για τις οποίες προορίζονται οι πόροι των ευρωπαϊκών ταμείων.

Έχοντας υπόψη τη βούληση της Επιτροπής να συγκεντρώσει τις διαρθρωτικές παρεμβάσεις, ορισμένες ζώνες κινδυνεύουν να μην επιλεγούν από το γαλλικό κράτος στο πλαίσιο της Πριμοδότησης για Χωροταξία (Prime à l'Aménagement du Territoire), γεγονός που μειώνει τις πιθανότητες επιλογής τους στο πλαίσιο του μελλοντικού Στόχου 2. Η κατάσταση αυτή θα οδηγούσε σε ενδοπεριφερειακές ανισότητες και θα υπονόμευε σοβαρά την εφαρμογή μιάς βολονταριστικής χωροταξικής πολιτικής.

Δεν είναι διατεθειμένη η Επιτροπή να αυξήσει το ποσοστό του περιθωρίου κινήσεων που ανέρχεται σε 2 %, ούτως ώστε να καταστούν επιλέξιμες στο πλαίσιο του Στόχου 2 οι ζώνες που δεν καλύπτονται από τις πειφερειακής υφής ενισχύσεις;

Απάντηση της κας Wulf-Mathies εξ ονόματος της Επιτροπής

(3 Μαρτίου 1999)

Η κοινοποίηση της Επιτροπής στα κράτη μέλη σχετικά με την περιφερειακή πολιτική και την πολιτική ανταγωνισμού(1), η οποία θεσπίσθηκε στις 17 Μαρτίου 1998, υποστήριζε την ενίσχυση της συνοχής αυτών των δύο πολιτικών. Η Επιτροπή θεωρεί, πράγματι, ότι οι εθνικές παρεμβάσεις καθώς και οι διαρθρωτικές τοιαύτες της Επιτροπής πρέπει να έχουν ως στόχο τους τις περιφέρειες και τις περιοχές που έχουν πληγεί περισσότερο.

Δεδομένου ότι πρόκειται για τον χάρτη των επιλεξίμων περιοχών, δυνάμει του στόχου 2 και του χάρτη των περιοχών που μπορούν να τύχουν εθνικών ενισχύσεων περιφερειακής σκοπιμότητας, δυνάμει του άρθρου 92 παράγραφος 3γ της Συνθήκης ΕΚ, εναπόκειται, σε μεγάλο βαθμό, σε κάθε κράτος μέλος να διασφαλίσει την συνοχή ανάμεσα σάυτούς τους δύο χάρτες.

Η Επιτροπή θεωρεί ότι η δυνατότητα η οποία παρέχεται στο κράτος μέλος να προτείνει, δυνάμει του στόχου 2 τις περιοχές οι οποίες δεν αποτελούν στόχους των παρεκκλίσεων που προβλέπονται στο άρθρο 92 παράγραφος 3γ και έχουν συνολικά, κατάνώτατο όριο, 2 % του εθνικού πληθυσμού που δεν καλύπτεται από τον στόχο 1, προσφέρει επαρκή ελικτική ευελιξία σε κάθε κράτος μέλος.

Ωστόσο, καλό είναι να υπενθυμιστεί ότι η ερώτηση αυτή συζητήθηκε κατά τις διαπραγματεύσεις που διεξάγονται σήμερα σχετικά με τη νομοθεσία του πακέτου του προγράμματος δράσης 2000. Το οριστικό αποτέλεσμα δεν θα είναι γνωστό παρά μόνο μετά το τέλος των διαπραγματεύσεων αυτών και την επίσημη έκδοση των νέων κανονισμών.

(1) ΕΕ C 90 της 26.3.1998.
ΓΡΑΠΤΗ ΕΡΩΤΗΣΗ E-3873/98

υποβολή: Kirsi Piha (PPE) προς την Επιτροπή

(4 Ιανουαρίου 1999)

Θέμα: Εισαγωγές τροφίμων από την Εσθονία

Στην Εσθονία, όπως και στις άλλες Βαλτικές Χώρες, οι τομείς γεωργίας και τροφίμων αντιμετωπίζουν τεράστια προβλήματα ως αποτέλεσμα των επιδράσεων της κρίσης στη Ρωσία. Λόγω των επιδράσεων αυτών, οι εξαγωγές τροφίμων από τις εν λόγω χώρες έχουν περιορισθεί στο ελάχιστο δεδομένου ότι και οι ποσότητες τροφίμων τις οποίες αυτές εξάγουν σε χώρες εκτός αυτών της πρώην Σοβιετικής Ένωσης ήταν ανέκαθεν ασήμαντες.

Σε ποιές ενέργειες προτίθεται να προβεί η Επιτροπή προκειμένου να εξετάσει τις δυνατότητες για αύξηση των εξαγωγών τροφίμων από τις Βαλτικές Χώρες στην ΕΕ; Πώς ενισχύονται οι τομείς παραγωγής τροφίμων των Βαλτικών Χωρών μέσω των εν ισχύει σχετικών προγραμμάτων της Ένωσης; Ποιές είναι γενικά οι προϋποθέσεις για την χορήγηση της ενίσχυσης αυτής; Ποιά είναι τα μεγαλύτερα εμπόδια για την αύξηση των εξαγωγών τροφίμων από τις Βαλτικές Χώρες στην ΕΕ;

Απάντηση του κ. van den Broek εξ ονόματος της Επιτροπής

(11 Φεβρουαρίου 1999)

Η Επιτροπή έχει γνώση των συνεπειών της κρίσης στη Ρωσία για τη διεθνή αγορά γεωργικών προϊόντων. Η Εσθονία και άλλες χώρες της Κεντρικής Ευρώπης, καθώς και η ίδια η Κοινότητα έχουν επηρεαστεί από αυτήν.

Η κοινοτική συνδρομή μέσω του προγράμματος Phare έχει βοηθήσει τις χώρες της Κεντρικής Ευρώπης να αναδιαρθρώσουν τις οικονομίες τους και να αυξήσουν την ανταγωνιστικότητά τους στις κοινοτικές αγορές. Αυτό, σε συνδυασμό με την ελευθέρωση του εμπορίου στο πλαίσιο της ευρωπαϊκής συμφωνίας, είχε ως αποτέλεσμα τον επαναπροσανατολισμό των συναλλαγών προς την Κοινότητα πράγμα που κατέστησε τις χώρες της Κεντρικής Ευρώπης λιγότερο ευάλωτες στη ρωσική κρίση. Στην Agenda 2000, η Επιτροπή πρότεινε ότι, επιπλέον του Phare, η προενταξιακή ενίσχυση θα έπρεπε να ενισχυθεί μέσω της ετήσιας πρόβλεψης 500 εκατομμυρίων ευρώ επιπλέον για τη γεωργική ανάπτυξη, και 1.000 εκατομμυρίων ευρώ για διαρθρωτικές επενδύσεις.

Επιπλέον της αυξημένης προενταξιακής συνδρομής, η Επιτροπή πρότεινε στο Συμβούλιο να αρχίσει διαπραγματεύσεις με τις συνδεδεμένες χώρες της Κεντρικής Ευρώπης, με σκοπό τη χορήγηση συμπληρωματικών αμοιβαίων παραχωρήσεων για τις συναλλαγές στα γεωργικά και στα μεταποιημένα γεωργικά προϊόντα.